ইসরাইলীদের বিশাল স্থল বাহিনী,বিমান বাহিনী ও নৌবাহিনী আছে। অথচ ফিলিস্তিনীদের কিছুই নাই। ফলে ইসরাইলীরা পাচ্ছে ফিলিস্তিনীদের মাথার উপর যত্রতত্র হামলার সাহস। মধ্যপ্রাচ্যে শান্তি প্রতিষ্ঠা নিয়ে পাশ্চাত্য মহলে যদি সামান্যতম আগ্রহ থাকতো তবে ফিলিস্তিনীদের হাতেও তারা অস্ত্র পৌছে দিত। কারণ নেকড়ের হামলা থেকে নিরস্ত্র মানুষের প্রতিরক্ষা দিতে হলে তাদেরও অস্ত্র দিতে হয়। নইলে তারা প্রাণ বাঁচে না। নেকড়ে কখনোই সবলের উপর হামলা করে না, তখন বরং পলায়নের পথ ধরে। ব্যালেন্স অব পাওয়ারই শান্তি প্রতিষ্ঠার একমাত্র পথ। কারণ তাতে ব্যালেন্স অব টেররও পয়দা হয়। অথচ ফিলিস্তিনীদের অস্ত্রহীন তথা প্রতিরক্ষাহীন রাখাই মার্কিনীদের নীতি। ফলে বাড়ছে ফিলিস্তিনীদের অসহায় অবস্থা। সে সুযোগ নিয়ে গত ৭ বছরে ইসরাইল গাজার উপর তিনবার হামলা চালিয়েছে। প্রতিবারই চালিয়েছে নৃশংসতম গনহত্যা। প্রতিটি হামলায় ইসরাইলের পক্ষে বিপুল অস্ত্র ও অর্থের সাথে নিরংকুশ সমর্থন এসেছে পাশ্চাত্য দেশেগুলি থেকে। ফলে মার্কিন যুক্তরাষ্ট্র ও তার মিত্ররা মধ্যপ্রাচ্যে শান্তির যে কতবড় দূষমন সেটি বুঝতে কি কোন প্রমাণ লাগে?